गोधूलि साँझमा यूसुफ आफ्नो बगैंचामा टहलिरहेका थिए। बगैंचामा खजूरको र विभिन्न फल दिने रूखहरूका बीच तलाउहरू पनि थिए। अनि नजिकै फिरऊनको दरबार देखिन्थ्यो। यूसुफ यी सबै कुराहरू हेरेर टोलाउँदै थिए। आफ्नो घरभित्रबाट आइरहेको मधुरो आवाज तिनको कानमा गुञ्जिरहेको थियो। तिनका छोरा मनश्शे आफ्नो सानो भाइ एप्रैमसित खेल्दै खितिती हाँस्दै गरेको आवाज आइरहेको थियो। यूसुफकी पत्नी आफ्ना छोराहरूको उटपट्याङ काम देखेर हाँसिरहेको दृश्य यूसुफले कल्पना गरिरहेको हुन सक्छ। तिनले परमेश्वरबाट आशिष्‌ पाएको कुरा सम्झँदै मुसुक्क मुस्कुराएको दृश्यलाई कल्पना गर्नुहोस्।
